REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/224-13

17. jun 2013. godine

B e o g r a d

**Z A P I S N I K**

**28. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU,**

**ODRŽANE 17. JUNA 2013. GODINE**

Sednica je počela u 12,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Vladimir Cvijan, Laslo Varga, Mirna Kosanović, Maja Gojković, Neđo Jovanović, Nenad Konstantinović, Svetislava Bulajić, Biljana Hasanović Korać, Pavle Markov i Srđan Miković.

Sednici je prisustvovao Dejan Rajčić (zamenik Srđana Spasojevića).

Sednici nisu prisustvovali članovi Odbora: Slobodan Homen, Milica Radović, Katarina Rakić, Ivan Joković i Dragan Nikolić, niti njihovi zamenici.

Sednici su prisustvovali Tatjana Babić, direktor Agencije za borbu protiv korupcije, Vladan Joksimović, zamenik direktora Agencije za borbu protiv korupcije, Zlata Đorđević, zamenik predsednika Odbora Agencije za borbu protiv korupcije, Gordana Janićijević, zamenik Republičkog javnog tužioca, Branko Stamenković, Posebni tužilac za visokotehnološki kriminal, i Stanojla Mandić i Aleksandar Resanović, zamenici Poverenika za informacije od javnog značaja i zaštitu podataka o ličnosti.

Na predlog predsednika Odbora jednoglasno je utvrđen sledeći

D n e v n i r e d :

1. Razmatranje Godišnjeg izveštaja o radu Agencije za borbu protiv korupcije za 2012. godinu;

2. Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2012. godini i Izveštaja o radu Tužilaštva za ratne zločine za 2012. godinu;

3. Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu;

4. Razmatranje Predloga odluke o izboru sudija koji se prvi put biraju na sudijsku funkciju;

5. Predlog da Odbor za pravosuđe, državnu upravu i lokalnu samoupravu, zajedno sa Odborom za ljudska i manjinska prava i ravnopravnost polova, organizuje javno slušanje o Izveštaju o radu Nacionalnog mehanizma za prevenciju torture za 2012. godinu;

6. Razno.

Zapisnik sa 27. sednice Odbora usvojen je bez primedaba.

**Prva tačka dnevnog rada: Razmatranje Godišnjeg izveštaja o radu Agencije za borbu protiv korupcije za 2012. godinu.**

Tatjana Babić je u svom izlaganju podsetila prisutne članove Odbora na nadležnosti i aktivnosti Agencije za borbu protiv korupcije. Ukazala je, pritom, da je na obim rada Agencije u 2012. godini uticalo i raspisivanje i održavanje parlamentarnih izbora, kao i razrešenje prethodnog i izbor novog direktora Agencije.

Posebno je izdvojila aktivnosti Agencije koje se tiču uvođenja planova integriteta u državne i javne ustanove, postupke povodom nespojivosti funkcija, izrade programa obuka zaposlenih u državnoj upravi, kao i informacionog povezivanja sa bazama podataka Republičkog geodetskog zavoda, Agencije za privredne registre i drugih javnih ustanova.

Odbor je zaključio da predlog zaključka povodom razmatranja Godišnjeg izveštaja o radu Agencije za 2012. godinu razmotri i utvrdi na narednoj sednici Odbora. Ukazano je da bi trebalo razmotriti stav 2. tačke 4. teksta predloga zaključka, koji je pripremila stručna služba, posebno predlog koji se odnosi na ovlašćenja koja bi trebalo dati Agenciji budućim izmenama Zakona o Agenciji za borbu protiv korupcije.

U diskusiji su učestvovali Petar Petrović, Srđan Miković, Dejan Rajčić, Nenad Konstatinović, Vladimir Cvijan i Neđo Jovanović.

**Druga tačka dnevnog reda**: **Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2012. godini i Izveštaja o radu Tužilaštva za ratne zločine za 2012. godinu.**

Gordana Janićijević je predstavila Izveštaj o radu javnih tužilaštava, iznoseći aktivnosti tužilaštava na suzbijanju kriminaliteta i statističke podatke o postupanju tužilaštava po određenim krivičnim delima koji te aktivnosti ilustruju.

Istakla je da se beleži povećanje efikasnosti rada javnih tužilaštava, a koje je direktna posledica intenzivnije primene načela oportuniteta i sporazuma o priznanju krivice, čime se krivični postupak okončava u samom tužilaštvu odbacivanjem krivičnih prijava.

Posebno je ukazala da javna tužilaštva od oktobra meseca 2013. godine dobijaju novu procesnu funkciju – vođenje tužilačke istrage, zbog čega je, u 2012. godini, obuku prošlo 450 javnih tužilaca i njihovih zamenika.

Članovi Odbora su obavešteni da je Nacrt pravilnika za vrednovanje rada javnih tužilaca pripremljen i da se njegovo usvajanje od strane Državnog veća tužilaca očekuje u julu mesecu 2013. godine.

U diskusiji su učestvovali Neđo Jovanović, Srđan Miković i Vladimir Cvijan.

**Treća tačka dnevnog reda:** **Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu.**

Stanojla Mandić je istakla da izveštaj tematski obuhvata oblast slobodnog pristupa informacijama od javnog značaja i oblast zaštite podataka o ličnosti, pri čemu predmeti koji se tiču slobodnog pristupa informacija od javnog značaja čine 70% ukupnog broja predmeta.

U radu Poverenika nalazi se ukupno 7.500 predmeta, od kojih je 5.000 predmeta okončano u 2012. godini, pri čemu se beleži trend rasta broja pritužbi Povereniku u odnosu na 2011. godinu, jer je samo u prošloj godini podneto oko 3500 pritužbi. Posebno je ukazala da, u slučajevima nepostupanja po nalozima Poverenika i kršenja Zakona o slobodnom pristupu informacijama od javnog značaja od strane organa vlasti, u 2012. godini nije pokrenut nijedan prekršajni postupak.

Ponovo je ukazano na veliki problem koji stvara nedostatak prostora, koji ne samo da otežava rad Poverenika, već ugrožava i samo vršenje nadležnosti Poverenika.

Aleksandar Resanović je izneo stav da su u trogodišnjoj primeni Zakona o zaštiti podataka o ličnosti uočene brojne neusaglašenosti sa međunarodnim standardima, te da je zbog toga neophodno doneti nov zakon ili postojeći izmeniti i dopuniti, kao i doneti podzakonske propise kako bi Zakon mogao da se primenjuje. Ukazao je, takođe, na neophodnost edukacije rukovalaca podacima kojih ima više stotina hiljada koji svoje obaveze ne ispunjavaju na pravilan način.

Odbor je zaključio da predlog zaključka povodom razmatranja Izveštaja Poverenika razmotri i utvrdi na narednoj sednici Odbora.

**Četvrta tačka dnevnog reda: Razmatranje Predloga odluke o izboru sudija koji se prvi put biraju na sudijsku funkciju.**

Biljana Hasanović Korać je postavila pitanje nesklada broja predloženih kadidata za prvi izbor sudija i oglašenih nepopunjenih sudijskih mesta.

Petar Petrović obavestio je prisutne članove Odbora, kao član Visokog saveta sudstva po položaju, da se Visoki savet sudstva pri predlaganju kandidata rukovodio obavezama koje za Visoki savet sudstva, pri predlaganju kandidata za izbor sudija, proističu iz Zakona o pravosudnoj akademiji.

**Peta tačka dnevnog reda:** **Predlog da Odbor za pravosuđe, državnu upravu i lokalnu samoupravu, zajedno sa Odborom za ljudska i manjinska prava i ravnopravnost polova, organizuje javno slušanje o Izveštaju o radu Nacionalnog mehanizma za prevenciju torture za 2012. godinu.**

Petar Petrović je, u skladu sa članom 83. Poslovnika narodne skupštine, predložio da Odbor za pravosuđe, državnu upravu i lokalnu samoupravu, zajedno sa Odborom za ljudska i manjinska prava, organizuje Javno slušanje o Izveštaju Nacionalanog mehanizma za prevenciju torture, koji je podneo zaštitnik građana, i to 26. juna 2013. godine, povodom obeležavanja Međunarodnog dana podrške žrtvama torture.

Predlog je usvojen jednoglasno.

**Šesta tačka dnevnog reda:** **Razno.**

Povodom ove tačke dnevnog reda nije bilo diskusije.

Sednica je završena u 14,00 časova.

Sednica je tonski snimana.

SEKRETAR PREDSEDNIK

Ljiljana Miletić Živković Petar Petrović